Deg-s, diɣen, tamsalt-agi yellan di ṭbiεa n yefrensisen, deg-s almi ula d leqqder; leqqder n bnadem ɣer wayeḍ, am urgaz ɣer tmeṭṭut, am tmeṭṭut ɣer urgaz; leqder i s ara syeqqar urgaz: d ayen swiɣ ayen i teswa tmeṭṭut-iw ɣur Ṛebbi: d ayen iyi-fka i as-yefka, ama di lefhama, ama di tmusni, ama di leεqel. Dɣa netta, imi ara cerkeɣ yid-s ddunnit-iw s lekmal, imi ara nemyekcam lbaḍna, _yerna lbaḍna n yiḍ am tin n wass- ihi, ilaq-iyi ad tt-issineɣ, ilaq ad iyitissin; ilaq ad tt-jerbeɣ, ad iyi-tjeṛeb, ilaq ad as-hedṛeɣ, ad iyi-d-hḍer… alamma neḍḥa-d nemsaεdal, nemḥabab. Ih, alamma nuɣal d iḥbiben! Di syen, sakin idammen-nni ara nemyefk wa i wa, deg-sen ara tezreε tasa, ama gar-aneɣ nekk yid-s, ama ɣer lεebd ara xelqen dɣa nutni.